Վասիլի Վիլյամս

Վասիլի Ռոբերտովիչ Վիլյամս (, ), խորհրդային հողագետ, ԽՍՀՄ ԳԱ (1931), Բելառուսական ԽՍՀ ԳԱ (1929) և ՀամԳԳԱ (1935) ակադեմիկոս։

Կենսագրություն 
1887 թ.-ին ավարտել է Պետրովյան (այժմ Մոսկվայի Կ․ Ա․ Տիմիրյազևի անվան գյուղատնտեսական) ակադեմիան։ 1894 թ.-ից եղել է նույն ակադեմիայի ընդհանուր երկրագործության և հողագիտության (հետագայում՝ հողագիտության) ամբիոնի վարիչ, իսկ 1922—1925 թթ.-ին՝ ռեկտոր։

Վիլյամսը զարգացրել է Դոկուչաևի ուսմունքը հողի մասին և համարվում է (Պ․ Ա․ Կոստիչևի հետ) ագրոնոմիական հողագիտության հիմնադիրը։ Հիմնավորել է հողառաջացման պրոցեսում կենսաբանական գործոնների ունեցած առաջատար դերը, ստեղծել ուսմունք նյութերի կենսաբանական փոքր շրջանառության մասին։ Հողառաջացման մասին նրա ուսմունքում դրված է անօրգանական և օրգանական բնության զարգացման միասնության գաղափարը։ Հիմնավորել է հողի բերրիության անընդհատ բարձրացման և պահպանման հնարավորությունը ագրոնոմիական միջոցառումների կիրառմամբ։ Վիլյամսը մշակել է երկրագործության խոտադաշտային համակարգը, որի հիմնական օղակը դաշտային կերային խոտադաշտային ցանքաշրջանառություններն էին՝ զուգակցված հողի ճիշտ մշակության, պարարտանյութերի, մեքենաների համակարգերի կիրառման և դաշտապաշտպան անտառաշերտերի ստեղծման հետ։ Վիլյամսի ուսմունքում կան նաև սխալ դրույթներ։ Նա դեմ է եղել հողը մշակող որոշ գործիքների (ցաքան, գլան են) կիրառմանը, թերագնահատել ԽՍՀՄ եվրոպական մասի հառավում աշնանացան հացահատիկի մշակման հնարավորությունները, առաջարկել ամենուրեք խոտադաշտային համակարգի կիրառումը։ Վիլյամսը պրոպագանդել է նաև խոտադաշտի ուշ աշնանավարը։

Վիլյամսը եղել է ԽՍՀՄ I գումարման Գերագույն խորհրդի պատգամավոր, ՀԿԳԿ (1928 թ.) և Սոսսովետի (1922 թ.) անդամ։ Պարգևատրվել է Լենինի և այլ շքանշաններով։ Վիլյամսը Լենինյան մրցանակի դափնեկիր է (1931 թ.), 1968 թ.-ին սահմանվել է Վիլյամսի անվան ոսկե մեդալ։

Ծանոթագրություններ 

1863 ծնունդներ
1939 մահեր
Ռուս հողագետներ
Մոսկվա քաղաքում մահացածներ
ԽՍՀՄ ԳԱ իսկական անդամներ
ԽՄԿԿ անդամներ
Ռուս գյուղատնտեսներ
Ռուս քաղաքական գործիչներ
Լենինյան մրցանակի դափնեկիրներ